En fireårig livløs dreng er lørdag eftermiddag blevet fløjet med en lægehelikopter til Aarhus Universitetshospital efter en drukneulykke ved Sydthy Svømmebad i Hurup. Det oplyser vagtchef ved Midt- og Vestjyllands Politi Anders Olesen. Politi og beredskab blev kaldt til svømmebadet ved 16-tiden, da der blev slået alarm. Kort forinden var drengen af uvisse årsager endt i et bassin, hvor han blev fundet livløs i vandet. Skal nu undersøges nærmere Ifølge vagtchefen er der gode odds for, at drengen overlever. Det skyldes blandt andet en hurtigt indsats fra den livredder, der var til stede ved bassinet. - Der er lavet et godt stykke arbejde af livredderen, understeger vagtchefen. I forbindelse med ulykken har bassinet været afspærret. Politi og beredskab er nu færdige på stedet, men Sydthy Svømmebad har valgt at beholde afspærringen, oplyser politiet. Midt- og Vestjyllands Politi har skrevet en rapport i forbindelse med ulykken, og ulykken skal nu undersøges nærmere. I en tidligere udgave af artiklen fremgik det, at ulykken havde fundet sted hos Sydthy Kurbad, der deler adresse med Sydthy Svømmebad.

Referat:
Der er gode odds for, at drengen overlever, lyder det fra politiet.